khistorydata/jeongjo-sjw-relations huggingface dataset:
정조 14년
左議政蔡濟恭疏曰伏以聖候違豫天和遄復八域含生之倫孰不欣欣然相慶而臣適忝藥院浹旬嘗藥之餘焦遑換爲蹈忭祝君萬年之心於是益切雖蒙恩解偃息在家而中心熲結夜而無寐此除金甌重卜之命忽降於夢想不到之中臣始而惝惶終焉震懍實欲鑽地以入而不可得矣噫國之難愼莫尙於置相臣之憒劣本居於人下以臣而擬輔相之任何嘗有一半分依俙髣髴而特殿下生臣於萬死之中故意其報恩之心蛇雀亦有擧而用之或有以先國後私迺有再昨年中書所未有之隆恩異例此聖人千慮之一失也臣則感恩爲重廉恥反輕出而膺命有若若固有之者然此庸夫之從他笑罵也殿下不知臣不肖前後策勉之敎奚止一二而若其大者有曰祛黨懲貪也有曰盡心民事也噫祛黨今日莫先之務而二載之間黨議愈盛是臣負聖敎也懲貪有國莫嚴之政而二載之間貪風益熾是臣負聖敎也至若民事臣何敢一日忘于懷而二載之間民窮轉甚西北顚連之報式日斯聞是又臣之負聖敎也雖微官庶僚尸厥職辜負者多則其罪有不容誅況以輔相名者乎前冬恩遞在國家無妨賢之患在臣身有知止之幸解官之榮實有倍於拜官之恩矣念臣年迫桑楡餘景無幾得以安身於樞府閑局卒能啓手啓足則殿下再生之澤方可以有始終矣餘生所願惟在於此何殿下不顧已試蔑效之歎反有今日之命使臣匍匐復入於必無可幸之地而不卒全保之惠乎況臣難進之義已悉於日前附啓之中懲討之不得行猶夫前日也秉執之無以改猶夫前日也今乃諉以時月之久一任義理之晦而忽地冒出則眞所謂初何心而後何心也臣何忍居具瞻之位媒譏笑之囮乎歷日廻遑靡所用極際此又有藥院之命而奉讀口啓之批至有待都提擧出仕診候議藥之敎臣五內抑塞益不知所出方今聖候雖已差復少愈政宜深戒診察不可緩也湯劑不可曠也臣之去就有何係關而聖躬保嗇之道必令待是而爲之者古今寧有是乎玆敢不避瀆擾疾聲呼籲於天地父母之前伏乞聖明亟降診候議藥之命仍卽遞解臣相職回授賢德以幸國事以靖私義千萬血祝答曰省疏具悉卿懇不待多誥待卿入來使之議藥醫官所傳之言提調亦必錄送卿須卽起視事仍傳曰此批答遣史官傳諭
정조 14년
庚戌正月二十二日午時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏訖上命書傳敎曰當該承旨從重推考又命書傳敎曰今日卽議藥日次俄進藥方有都提調入來後就議書入之命以此意使左相知悉仍令傳諭史官與之偕入命退承史以次退出
정조 14년
庚戌正月二十二日未時上御重熙堂藥房入侍禮堂請對入侍時都提調蔡濟恭提調鄭昌順右承旨李祖承假注書鄭文始記注官趙慶遠金鳳顯行禮曹判書徐有隣參判李獻慶參議曺遠振醫官徐命偉李春敷金光國李翊臣李敬培周命新以次進伏訖濟恭曰聖體調攝中諸節若何上曰近日差勝而昨日則膈氣發作不得穩過矣濟恭曰有都提調出仕後議藥之命區區情勢有不暇顧故今纔入來與諸醫官議定當進湯劑則皆以六君子湯爲宜云而醫官久未診候診候後可以決定矣仍命醫官診察命偉等以次診察訖奏曰脈候左右三部極爲調和而微帶沈凝之候六君子湯進御爲宜矣濟恭曰諸醫所奏若此以六君子湯煎入何如上曰進御六君子湯本方中加半夏五分瓜蔞仁一錢五分吉更一錢竹茹三分自今日煎入出榻敎濟恭曰上候平復稱慶卽我朝應行典例日前聯疏旣未蒙允今日不得不率禮堂請對矣雖無藥院直宿之擧告廟頒慶已多其例肅廟乙亥及先朝甲子皆未直宿而亦許稱慶今日之事正可方以爲之伏望特許臣等之請焉上曰日前卿等之疏已悉卿等之意而以予情事凡係張大之事何可爲之乎園寢遷奉後初當誕辰必欲於是日展拜少伸情禮事不如意又復闕禮於宮園不覺悚然卿等所請決不可從矣有隣等曰今日之慶卽御極後初有之擧也且是國家應行之典禮特許群請焉濟恭曰今月將晦廟宮展謁尙未親行陟降之靈於昭在上惟憂之餘幸蒙冥休上候今已快復此正告廟之事也有國典禮亦不可廢區區群情亦不可遏也特賜允從千萬伏望上曰予於乙酉冬間屢朔違豫至臘月晦日始得平復仍有告廟頒赦之擧矣在春邸時已行之事如其可從則何如是持難乎在昔日則可而在今日則不然矣濟恭曰聖敎至此靜攝之中不敢强奏謹當退構賓啓仰請矣上曰可從不可從之間則何不聽施乎如或强請則若添一病猶屬歇後語也卿其止之濟恭曰臣之昨冬屢違嚴召特蒙恩遞今日復拜誠不勝悶隘世道與國事無異前日則蔑效之地義難復入而今日不得不冒沒入來矣日前藥院許解之日有所仰達者西樞則無承候之路藥院之任沒齒之前有不敢辭矣此時煩達實甚惶悚而乞解劇務仍處臣於西樞閑地時以藥院進對千萬伏望上曰過矣過矣上曰園所植木時旣未得躬審再昨使判尹李文源奉審以來矣今日如已入來使之入來命書榻敎曰判尹入侍賤臣承命出傳與李文源偕入進伏命大臣禮堂先退上曰植木爲幾許株乎文源曰爲萬餘株矣上曰補土處果不至浩大否文源曰此是陵上最遠處而役事亦不至大段矣上曰然則委之陵官使之看檢似好矣文源曰若使陵官主管則前日用餘三百餘金竝爲出給仍令補用而植木數爻補土役處與局內閭家之未及搬移者則當修成冊詳錄仰達矣上曰唯仍命退諸臣以次退出
정조 14년
都承旨未差左承旨未差右承旨李祖承坐左副承旨李益運坐右副承旨李晩秀坐直同副承旨尹行任坐直注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰來二十五日朝參日次矣敢稟傳曰停
정조 14년
尹行任啓曰專經文臣殿講過齋後更稟事命下矣以何日爲之乎敢稟傳曰來月更稟
정조 14년
尹行任啓曰卽見忠淸監司權栗木敬差官作弊事査實狀啓則政院之書目題送稱以公事已違格例且其狀辭張皇爲說多涉分訴揆以事體萬萬未安原狀啓係是因特敎擧行者雖不得不捧入而當該道臣從重推考何如傳曰允
정조 14년
李晩秀啓曰卽見兵曹啓目則摠戎廳都試全致範直赴事狀啓去十月三十日啓下而今始回啓狀啓覆奏不容遲滯科試事體尤係嚴重而無端抛置至於三朔之久該曹擧行萬萬稽忽當該堂上從重推考何如傳曰允
정조 14년
尹行任啓曰卽見北兵使李潤慶去己酉年秋冬等褒貶啓本則邊將無一人居下殊無嚴明殿最之意推考警責何如傳曰允
정조 14년
尹行任啓曰校理柳文養副修撰李羲觀牌不進罷職傳旨今方捧入而玉堂上下番俱空事甚未安校理李百亨副校理朴基正徐榮輔修撰尹光顔申獻朝副修撰金熙采卽爲牌招以爲推移入直之地何如傳曰允
정조 14년
兵曹口傳政事副司直單金載瓚部將單朴思弼
정조 14년
傳于李晩秀曰戶房承旨入侍
정조 14년
傳于尹行任曰崔得恒事屢敎之下尙在未決中上送刑曹事卽爲下諭
정조 14년
尹行任以大司成意啓曰今正月初七日儒生上旬輪次頉稟草記過齋後更稟事命下矣今已過齋依下敎更稟之意敢啓傳曰謁聖臨時更稟
정조 14년
李益運以義禁府言啓曰削黜罪人金鍾秀爲先施以中道付處之典事承傳啓下矣金鍾秀原春道蔚珍縣付處而以承傳內辭意具罪目依例發遣府都事押送配所何如傳曰公法不可不伸情理亦不可不念雖已依啓揆以法典例不得發配況大官乎付處之命特爲分揀可也
정조 14년
兵曹啓目粘連昆陽郡守李運春咸安郡守沈鏔三嘉縣監尹光柱等矣秋操時試藝居末推考警責罪各杖八十收贖公罪施行何如判付啓依允爲旀尹光柱段功減一等爲良如敎
정조 14년
禁府啓目向前李文喆亦狀聞事體何等嚴重中間遲滯殆過一朔事之可駭莫此爲甚以此照律何如判付啓罷職放送爲良如敎
정조 14년
又啓目禮曹佐郞朴尙春原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
又啓目靑松前府使姜游原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓考律勘放爲良如敎
정조 14년
又啓目咸陽前郡守金思䄷原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
刑曹啓目星州前牧使李廷恢曺允亨等原情云云傳旨內辭緣惶恐遲晩各杖一百收贖竝只公罪施行何如判付啓依允爲旀李廷恢段功減一等曺允亨段功議各減一等爲良如敎
정조 14년
庚戌正月二十三日辰時上御重熙堂都承旨入侍時行都承旨金載瓚假注書鄭文始記注官金鳳顯記事官金祖淳原任直提學鄭民始檢校提學吳載純一直提學金憙檢校直閣徐鼎修以次進伏訖上命書傳敎曰都承旨情理勢難離捨許遞仍命退諸臣以次退出
정조 14년
庚戌正月二十三日午時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏訖上曰待令醫官入侍可也徐命偉李翊臣周命新李景培以次進伏訖上曰昨日六君子湯進御後滯症無減煩燥且甚何以則爲好耶命偉等曰然則養胃湯依本方進御恐爲合宜矣上曰本方中加檳榔似好爾等所見如何命偉等曰加檳榔七分恐好矣上曰神曲麥芽何如命偉等曰檳榔旣加入則神曲麥芽恐不必加入矣上曰大腹皮何如命偉等曰大腹皮等與檳榔無異矣上曰然則養胃湯本方中只加檳榔卽爲製入可也仍命書榻敎曰進御加味六君子湯停止加減養胃湯前方中加檳榔七分自今日製入命退承史以次退出
정조 14년
行都承旨金頤柱病左承旨李祖承坐直右承旨李益運坐左副承旨南鶴聞坐直右副承旨李晩秀坐同副承旨尹行任坐注書徐有聞仕一員未差假注書鄭文始仕直事變假注書柳師模仕
정조 14년
藥房都提調蔡濟恭提調鄭昌順右承旨李祖承啓曰伏未審日間聖體調攝若何寢睡水剌之節何如膈間往來之候亦何如昨日醫官入侍有六君子湯今姑停止養胃湯更爲製入之命伏想膈候痰滯之症猶未快勝而然矣區區下情曷勝焦慮今日臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道今則凡節快勝勿爲問候昨日六君子湯之停止蓋因性味之不合於氣稟而反有燥澁之慮也膈滯則其間更不作苦卿等早爲退去宜矣
정조 14년
李晩秀啓曰大司憲執義掌令二員持平一員未差持平宋煥箕在外監察茶時之意敢啓傳曰知道
정조 14년
尹行任啓曰臣以入直禁軍戎器點考下直進去之意敢啓傳曰知道
정조 14년
尹行任啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 14년
傳于李益運曰左副承旨入侍
정조 14년
傳于李益運曰右承旨入侍
정조 14년
傳于李祖承曰戶房承旨入侍
정조 14년
承旨前望單子入之金頤柱南鶴聞落點
정조 14년
李祖承啓曰新除授左副承旨南鶴聞卽爲牌招何如傳曰允
정조 14년
以濟州牧使啓本應資老人開錄事傳于南鶴聞曰今日口傳下批加資官敎卽爲下送完伯處嚴飭傳敎俾絶海老人加資無或遲滯事分付該曹仍又下諭于道伯及牧使處
정조 14년
南鶴聞以兵曹言啓曰依下敎別軍職廳書員金命起決棍七度之意敢啓傳曰知道
정조 14년
南鶴聞以司饔院監膳提調意啓曰濟州牧所封去十一月令進上唐柚子今日來到本院而開樻看品則元數二千二百二十三箇內腐傷至於三百七十三箇之多雖是越海之物莫重進上循例捧入極涉未安何以爲之敢稟傳曰捧入
정조 14년
禁府啓目禮曹佐郞朴尙春亦郊壇奉審固當敬謹而有頉諸處不能摘發事極矇然以此照律何如判付啓付過放送爲良如敎
정조 14년
禁府照目靑松前府使姜游矣咸鏡監司李秉模狀啓據刑曹粘目內靑松府定配罪人金宗大逃還永興府本土仍爲物故是白如乎編配罪人之不得擅離配所法意甚重而今此配所官之不嚴典守以致逃還物故者萬萬駭然今該府拿問處之罪杖一百收贖告身盡行追奪私罪奉敎依允爲旀功減一等爲良如敎
정조 14년
庚戌正月二十四日午時上御重熙堂左副承旨入侍時左副承旨李益運假注書鄭文始記注官趙慶遠金鳳顯以次進伏訖上曰濟州老人加資下批斯速入之事分付賤臣承命出傳上命益運書傳敎曰承旨前望單子入之仍命退承史以次退出
정조 14년
行都承旨金頤柱病左承旨李祖承坐右承旨李益運坐左副承旨南鶴聞坐直右副承旨李晩秀坐同副承旨尹行任坐直注書徐有聞仕直一員未差假注書鄭文始仕事變假注書柳師模仕
정조 14년
尹行任以都摠府言啓曰今日入直內三廳武兼禁軍及軍兵等中日習射請出標信傳曰知道
정조 14년
李益運啓曰大司憲執義掌令二員持平一員未差持平宋煥箕在外監察茶時之意敢啓傳曰知道
정조 14년
尹行任啓曰御營廳將官來言今日本營軍兵日次私習云矣敢啓傳曰知道
정조 14년
尹行任啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 14년
李祖承啓曰卽見守令邊將薦擧單子則判敦寧府事李灃行副司直朴宗岳同知李仁康崔朝岳北靑府使柳知養慶興府使李元謙會寧府使姜五成慶源府使李顯宅薦擧人職銜多有誤書安邊府使魚錫定鍾城府使吳載紹長津府使許任職銜年月刀擦濃墨塡書不精行副司直金持默大司成李敬一守令邊將薦單中可合三人四字或漏一字或漏二字茂山府使李晦植守令薦單連幅以書奏御文字何等嚴重而有違格例太欠敬謹事體所在誠極駭然原單子竝還給使之改修整以入當該薦擧京外官推考警責何如傳曰允
정조 14년
傳于李祖承曰左副承旨入侍
정조 14년
李祖承以吏曹言啓曰臺諫有闕政事取稟傳曰前望單子入之
정조 14년
南鶴聞啓曰玉堂上下番俱空已至多日事甚未安今日政新除授玉堂竝待下批牌招以爲推移入直之地何如傳曰允
정조 14년
有政吏批判書洪良浩進參判閔鍾顯牌不進參議李勉兢進左副承旨南鶴聞進以李冕膺金履翼爲校理朴奎淳吳泰賢爲修撰金熙朝爲副校理沈能翼李貞運爲副修撰韓光會爲右參贊崔粹命爲直講李基慶爲典籍兵批判書李𡊠參判李時秀病參議洪文泳進參知沈晉賢病同副承旨尹行任進以李殷福爲管城將李遇濟李昌會爲副護軍趙瑍洪明浩爲副司直
정조 14년
傳于李益運曰坐直承旨入侍
정조 14년
南鶴聞以禮曹言啓曰謁聖擇日草記傳曰以來月念前後更爲擇入可也事命下矣卽令日官推擇則來二月十九日二十五日俱爲大吉云以何日定行乎敢稟傳曰以二十五日爲之
정조 14년
李祖承以內醫院官員以都提調提調意啓曰內醫方泰逵以久勤加資事命下矣內醫方泰逵令該曹加資下批後付軍職何如傳曰允邊致翰一體加資
정조 14년
尹行任以承文院官員以都提調意啓曰龍川鐵山等漂民出送事盛京禮部咨文出來矣以前頭使行別伸謝悃之意依例撰出回咨正書安寶後定禁軍騎撥下送于灣府使之傳給鳳城將處以爲轉致盛京之地何如傳曰允
정조 14년
尹行任以兵曹言啓曰謁聖吉日禮曹以二月二十五日旣已推擇啓下矣武科初試吉日令日官推擇則來二月十八日爲吉云以此日擧行額數則依前例分兩所各取五十人之意敢啓傳曰知道
정조 14년
尹行任以兵曹言啓曰卽者忠贊衛咸渭得爲名漢投上言一張於政院云聞極驚駭卽爲捉來査問則咸渭得所供內矣身所持上言一張昨夕金虒門外當直前路傳給政院水工李奉才處使之傳投政院云故李奉才亦爲推問則矣身自兒時與渭得相親矣昨夕金虎門前路逢着渭得則傳給一張紙投諸院中則吾當厚直相報云故矣身愚昧所致甘聽其言果爲投諸院中的實罪犯萬死無惜云云矣究厥情犯萬萬痛駭自臣曹爲先嚴棍竝出付攸司照法嚴繩何如傳曰允
정조 14년
尹行任以兵曹言啓曰依下敎忠贊衛咸渭得決棍十五度後逐送昭義門外之意敢啓傳曰知道
정조 14년
尹行任以備邊司言啓曰頃因本司草記批旨慶尙右兵使尹得逵褒貶啓本限前封啓與原狀之昨發今到委折査問道帥臣草記論勘事命下矣道帥臣査報今纔齊到而右兵使尹得逵以爲巡察使限滿在於本月十五日殿最啓本當發於伊日而巡營則距京爲六百餘里兵營則距京爲八百八十里之遠若以十五日同爲發送則恐不及於巡營啓本開坼之限若以封發日字書塡於啓本則又在巡察使未限滿之前故日字則以十五日書塡發送則計其道里不得不前期而齎去親牌行到星州身病猝重萬無前進之勢云故更以他牌代送而差後於持者未及追到而迷劣持者怯於不能及期晝夜趲程先已入城不待巡營啓本經先直呈致承嚴敎不勝惶恐待罪云監司李祖源以爲今番因本營之日淺退封各營褒貶皆以十二月十五日封啓之意定日知委右兵使狀啓日字之塡以十五日誠爲當然而該兵使初旣預先發送終又不善檢飭十五日所封之啓徑呈於十六日者已是意外齎去軍官雖曰中路得病莫重殿最替付持者亦極駭然枚報事實恭俟處分云矣奏御文字孰非敬謹而至於殿最尤爲嚴密點劃刀擦亦皆狀聞則日字違錯所關不輕慮其入呈之或後至於先期而馳送封發與到院在於一夜之間者固已萬萬未安而及其上徹也旣未及於諸道開坼之日又有違於道啓同勘之限而徑先直呈諉之持者迷劣親牌齎上歸之中路病滯者俱爲駭然其在嚴殿最重事體之道不可以中間之些少委折有所容貸該兵使尹得逵拿問處之何如傳曰允
정조 14년
傳于尹行任曰慶尙右兵使有闕之代令該曹口傳差出
정조 14년
兵曹口傳政事以李格爲慶尙右兵使
정조 14년
李晩秀以備邊司言啓曰卽見忠淸監司權狀啓則以爲道內牟還自來不敷春耕將始間或有種資不足之患留庫牟中參量加分事令廟堂稟旨分付矣値此耕播之節牟種有不敷之患則在朝家勸耕之道不可持難依狀請許施而民穀多少參量磨鍊從略加分俾無濫觴之意一體分付何如傳曰允
정조 14년
李晩秀以備邊司言啓曰卽見濟州牧使李喆模災實分等狀啓則本州置之尤甚大靜置之之次旌義置之稍實仍以爲本州新還之次里之尤甚戶尤甚里之之次戶五分一之次里之乞丐戶尤甚里之尤甚戶四分一尤甚里之乞丐戶三分一限麥秋停退除番米一斗式停退寺奴身貢米減一斗男丁大同米減一升舊還屢歉之餘責納無路亦爲停退軍兵操練依近例停退凡此擧行事當啓稟恭俟處分而候風往來動費數朔故敢援前例先擧行後啓聞事涉擅便不勝惶恐爲辭矣右陳諸條先擧行後狀聞乃是本州事例今亦依狀請施行之意分付何如傳曰允
정조 14년
尹行任以刑曹言啓曰兵曹啓辭投呈上言於政院人咸渭得李奉才等出付攸司照法嚴繩事命下矣取考律文則大典通編訴冤條有曰冒濫上言事理重者依上書詐不以實律論大明律詐僞條有曰奏事上書詐不以實者杖一百徒三年妄言者加一等知情者皆坐咸渭得李奉才等依此律杖一百徒三年罪加一等各決杖一百後渭得全羅道樂安郡奉才慶尙道丹城縣竝流二千里定配卽爲押送之意敢啓傳曰知道
정조 14년
李益運以義禁府言啓曰慶尙右兵使尹得逵拿問處之事傳旨啓下矣尹得逵時在任所云依例發遣府都事交龜後稟來何如傳曰允
정조 14년
庚戌正月二十五日辰時上御誠正閣左副承旨入侍時左副承旨南鶴聞假注書鄭文始記注官趙慶遠金鳳顯以次進伏訖上命鶴聞書榻敎曰右副承旨入侍又命書榻敎曰提調入侍賤臣承命出傳右副承旨李晩秀與提調鄭昌順偕入進伏昌順曰日間聖體若何上曰膈痰不下便道亦有乾澁之意問於醫官可也仍命晩秀書傳敎曰政官牌招開政昌順曰惠慶宮進御湯劑所入人蔘近日所謂羅蔘之在內局者皆是家蔘無一本山蔘勢將別貿以用敢此仰稟矣上曰不必多貿略干兩貿置好矣昌順曰然則限五六兩爲先貿納矣上曰日前臺啓中或云乘氣又曰撓頭轉目所謂乘氣者何謂耶左相所謂朝遊北海暮滄海者可謂絶談矣至於撓頭轉目亦何罪乎昌順曰故重臣洪景夏或彈以狂叫亂嚷爲語而其時物議亦以爲非今此轉目等說誠怪矣上曰春展謁曾有二月爲之例今亦於二月行之矣昌順曰聖候旣在靜攝中稍待二月似好矣昨年孝昌墓植木多有枯損處今方更植而勢將躬往看審而密符何以爲之乎上曰仍佩往來可也仍命退諸臣以次退出
정조 14년
庚戌正月二十五日酉時上御重熙堂坐直承旨入侍時同副承旨尹行任記事官徐有聞記注官金鳳顯記事官金祖淳以次進伏訖上曰進御加味養胃湯本方中加檳榔三分自今日製入出榻敎命讀公事書判付訖命退承史以次退出
정조 14년
行都承旨金頤柱病左承旨李祖承坐右承旨李益運坐左副承旨未差右副承旨李晩秀坐直同副承旨尹行任坐直注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰卽見忠淸監司權兵使金麟瑞洪州牧使李義弼忠州牧李元采淸風府使金履顯馬梁僉使金兌福等守令邊將薦擧單子則書以年例薦擧者有違格例而四邑鎭薦單期限已迫不得不捧入至於監司兵使則皆不書道名係是大段違錯原單子還下送使之改修正上送奏御文字如是不察揆以事體極涉未安當該道帥臣竝從重推考守令邊將亦爲推考何如傳曰允
정조 14년
尹行任啓曰卽者忠贊衛咸渭得以上言一張傳給本院軍士投呈院中措辭旣甚猥屑所爲亦極駭痛竝出付攸司照法嚴勘莫重淸禁有此無前之事常時不能檢飭之失在所難免當該兵曹入直堂郞所當重勘而本院請推之外無他可施之罰何以爲之敢稟傳曰罪在本院何可歸罪兵曹乎此啓辭勿施當該承旨從重推考在院承旨一竝推考
정조 14년
傳于尹行任曰軍士房承旨入侍
정조 14년
兩司前望單子入之大司憲尹尙東執義洪彦喆掌令南必錫金鼎國持平兪漢寓獻納柳匡天正言李周顯金翰東落點
정조 14년
傳于尹行任曰以俄下尺度先就在京船隻中水下船長廣尺量修成冊入啓
정조 14년
傳于李晩秀曰下敎之下擧行之遲滯萬萬駭然刑曹判堂罷職諸堂遞差入直郞廳汰去堂上前望單子入之郞廳令該曹口傳差出
정조 14년
吏曹口傳政事以尹光垂爲刑曹佐郞
정조 14년
以北評事狀啓穩源興三邑救急穀物數爻開錄事傳于李晩秀曰專意於穩源興三邑賑事事依狀請施行之意回諭
정조 14년
李晩秀以禮曹言啓曰臣有隣與戶曹參判臣申思運進詣大報壇奉審則奉室第一位座榻蓋覆黃木甲袱一件拭巾一件竝渝色改備東壝門箭木朽傷柱木傾側四面壝門柱根塗灰曲墻塗灰竝間間剝落圓羃十五箇方羃十一箇篚五箇籩六箇鼎羃三箇篳己扃各二箇曲水座面紙六張付鉶耳羊鼎耳各一箇砂大貼砂樽砂貼匙各三箇砂磁五箇闕字牌蓋覆黃紬袱一件香大廳地衣四張典祀廳地衣三張香陪軍所着黑衣頭巾各一件鶴氅二件從享位彩花席一張紫的褥二件外供兺拜席二立御齋室草芚二浮東溫堗函室蓋板一立望拜禮黃花拜席縇兺黃花地衣三張竝破改備雉尾箒二柄雉尾兺修補奉室眞草芚三浮典祀廳仰遮油芚一浮祭器修正木杷槽一箇竝破改備工人所着紅紬衣四件白袖衣五件白紬中單七件白紬裙五件幞頭一部价幘冠五件進賢冠十三件皮弁冠白紬帶金銅革帶各五件白布襪四件烏皮履七件干六箇鐘磬結紅索二艮衣磬懸絲五艮衣琴匣瑟匣各一件角槌五柄竝破改備壇上黃幕一浮內一幅油遮日一浮白布遮日一浮內十二幅白細木內揮帳二浮內六幅白木外揮帳二浮內六幅黃綿絲大中小束乼各一艮衣黃綿絲三甲所一艮衣廣別大束乼一艮衣竝破改備從享位白布遮日白布帳各一浮修補登軒架白布遮日二浮內七幅改備白木袱二浮內九幅朱紅漆柱杖一箇三甲所三艮衣竝色渝破趁卽改備修補之意分付各該司何如傳曰允
정조 14년
尹行任以兵曹言啓曰去冬等能磨兒考講時訓鍊院正吳文常副正趙雲祥主簿金宗淳李麟臣武臣兼宣傳官金復淵崔錫元部將沈尙之守門將崔一元孫仁寬金成鉉一次不通繕工監主簿鄭重爀軍器寺判官金宗爀禮賓寺主簿金星白典設司別提黃宗大內贍寺主簿申百祿刑曹正郞李東爀都摠府經歷徐有建都事申純訓鍊判官朴光進主簿成夏鎭李熙燮武臣兼宣傳官宋益訥鄭欽李邦翼李允默部將白泓鎭洪疇九二次不通訓鍊院主簿金鎭鼎三次不通部將柳東盈四次不通依定式一次二次三次不通人竝從重推考四次不通人越俸一等何如傳曰允
정조 14년
尹行任以備邊司言啓曰湖南前前道臣徐龍輔筵奏三條弊瘼有令廟堂草記稟處之命矣其一備陳湖南稅大同轉運時賃船之弊而仍請定差員捧畓濟倉自戶曹擇船下送事也蓋此自納邑捉船之難沿海事情誠如道臣所論朝家如有通變之道則固當及時措處差員之擇定濟倉之移捧本非難行之事而至於賃船一款終沒善策今者道臣所請乃是向年所講作隊之法也行之未一年慮其生弊仍以停罷到今更設事勢難便有難輕議大抵江民生涯視前凋殘昔之業船者幾減其半以此分送無以盡排旣無兩湖均分排之路則必有他道奚後我之歎以此數少船隻强以排定非徒無益於漕政反致繹騷於列邑且江民之備儲鉅艦專以稅穀載運爲一年生業則雖無自官分送之規畢竟自納邑轉運皆用京江船隻則不必如是定制此則姑置之其一備陳全州城內外公廨民家元無免稅之規仍請五十結減稅事也他道事例雖未盡知凡係營下公廨與民家果無應稅之事則何獨於全州一府不許免稅乎況以豐沛之鄕且奉兩殿之尊事體之重與他自別則尙無減稅必有所以而然營邑創置之時未有城堞之設亦無民戶繁以其虛曠之地如例納稅矣伊來城完戶繁之後仍不懸頉之故也五十結蠲稅雖關經費苟是當行之事則豈不從施而第念湖西關東無城址之限而居民田土多在營下此而有城而免稅彼而無城而納稅同是營下寧不斑駁乎營下之公廨民家免稅與否發關査問於諸道後更爲稟處其一備陳南原紙弊仍請除出五千石還米三千石殖耗添價二千石限十年加分取耗準報本色事也本府紙弊前已登聞於邑民鳴錚之時其爲疾苦可謂一府之最在朝家恤隱之道當有別般蘇革之擧蓋其紙品名於國中之故浮出之際冗費許多而又況楮直比前踊貴需用逐年增加邑力不能抵當民弊漸至難支今者道臣眞的聞見有此歸奏則朝家何可靳持五千石穀物不恤一府民痼瘼乎又以本府穀物分糶於邑民而聞其邑情每請加分則五千石之限十年許分庶不爲大段病民之歸此則依所請許施使之永革紙弊似合事宜且批旨內有爲道伯者如皆卜定無濫授直不廉所謂弊瘼自在快祛雖於變通之後嚴立科條斷不可已爲敎紙弊源頭已入於天鑑下燭之中誠不勝欽頌之至進上之如油芚紙祝文紙有大同會減焉有本府添價焉少無爲弊之端而其中無限節者卽塗扇紙也湖南紙品通稱極嘉雖非南原皆可爲用苟使營邑務盡節約減其取用添其價直則其弊何至於此乎今自朝家特軫民瘼許劃還穀使之蘇弊則其在分義道理宜不敢如前過濫而至若嚴立科條永久防弊之策減數添價兩條之外更無他道而第念營門需用隨時不同硬定其數必多窒礙楮價貴賤逐年各異添助多少亦難遙度此則分付道臣往復該邑酌定其一年應用優助其每來價直指一狀聞仍爲定式則此後爲道臣守令者更何敢移易乎如是而復以紙弊二字上聞於朝廷則濫用廉直之道臣守令査出襲謬者勘以重律之意竝爲嚴飭分付何如傳曰允其中紙弊一事邑之受困民亦難支朝家旣聞之後若無別般蘇革之政則烏在其特敎回啓之本意乎今筵有詢問於前道伯者仍令出擧條與此草記卽爲行會後釐弊形止分排數爻一一條列狀聞事嚴飭行會如是之後紙弊二字更或登聞如許道伯合置重典以示懲一之意竝以此意嚴飭自今年俾有食效之道萬一泛忽亦自時道伯嚴勘此意卽爲措辭行會可也
정조 14년
尹行任以備邊司言啓曰卽見守禦使鄭昌順摠戎使金思穆開城留守李致中江華留守申大升統禦使南憲喆永宗前防禦使曺命楫黃海兵使尹塾平安兵使李東燁南兵使李文德全羅兵使李潤彬忠淸兵使金麟瑞統制使申應周慶尙前左兵使南志默狀啓則以爲今春水陸操巡操巡歷及營城將巡點官鎭門聚點何以爲之事請令廟堂稟旨分付矣京畿則昨年秋事雖曰稍登見今園幸當前水陸軍民之此時赴操宜有軫弊之道西北兩道則賑事方張初非可論海西雖不設賑年事未免失稔嶺南湖南則已經昨秋陸操今春又復設行民邑之弊在所當恤統營僉操則此是百年來未行之事有難遽議諸道水陸操巡操巡歷巡點竝令停止習操旣已停止官鎭門聚點嚴飭擧行俾有實效至於湖西陸操昨秋旣因特敎而停止則令不可與兩南之已經秋操一體停廢此則如例設行之意竝爲分付何如傳曰允昨年水陸軍民之使用不下於畿甸況春操異於秋操湖西春操姑停秋操則年事如得登熟直以擧行之意擇吉狀聞事分付該道兵水使處可也
정조 14년
李晩秀以刑曹言啓曰因本曹都囚徒趙昌純金尙柔等照律各其作弊地方定配事命下矣取考律文則大明律官吏受財者五十貫杖一百流二千五百里大典通編軍務外用棍者以濫刑律論杖一百徒三年驛馬加數者亦杖一百徒三年名例云二罪俱發以重者論趙昌純以受財及驛馬加數罪從重論杖一百流二千五百里定配於忠淸道靑山縣罪人金尙柔以濫棍罪杖一百徒三年定配於堤川縣而竝待拷訊限決杖發配之意敢啓傳曰知道
정조 14년
庚戌正月二十六日辰時上御誠正閣右承旨與有司堂上定例堂上入侍時右承旨李益運假注書鄭文始記注官趙慶遠金鳳顯有司堂上鄭昌順李文源定例堂上徐有隣沈頤之以次進伏訖上曰浮橋節目果已成出否有隣曰姑未修正而露梁比纛島船隻減數路且便好而牙山船爲十一隻訓局船爲十隻可以此推用矣上曰節目速爲之而船槍緣何而罷浮橋爲何而創木物所入軍丁所役此等事皆入於節目浮橋事雖令李文源主管亦自備局申飭可也船隻之大小江水之闊狹未能詳知當別造尺度以下使訓將別遣可信將校精實尺量修成冊以來可也有隣曰分付畿營使津將尺度似好矣上曰津將安能精量乎頤之曰各道船隻皆令本道量度以來似便好矣上曰外邑亦何能善爲乎旣自備局檢飭則此後或有就問事必於備局而浮橋司勿爲代答可也昌順曰凡事宜有闊狹日後不足之時京江船亦爲取用似好矣文源曰水生之時船隻多入而結木亦當加入不可不略干儲置以備不虞矣上曰旣用補板則何用結木有隣曰黃場末木亦多用處各道所在處自浮橋司推移以用何如上曰此非時急事節目速卽修正文源曰浮橋司營建於江邊倉舍近處似好矣上曰無妨矣日前湖西春操回啓何備堂爲之乎頤之曰賤臣爲之矣上曰春操亦似有弊矣有隣曰湖西民人昨年旣多效勞自上特停似爲便好矣命有隣文源昌順先退上敎頤之曰完營紙弊今見狀本不可不申飭卿旣是曾經之人出擧條自備局嚴飭好矣頤之曰臣待罪湖南粗知南原紙弊蓋近來習尙不古雖如短少劣箑皆塗以南原紙物營門一年卜定自爾顆多以其紙品名於國中之故浮出之物力工費比他不啻屢倍至於染色其價又倍於白色而營門出給本價不過三四分之一楮農從又荐歉價直逐年增加以此至艱之紙政應彼無節之需用則其弊安得不歸於民邑乎一言以蔽之曰卜定之節省也本價之添給也然則矯救之策專在道臣朝家劃給公穀以救其弊者亶出於恤民之至意而飭勉之敎若是申嚴道臣守令何敢不思對揚之道如前取用任其滋弊乎然若無別般措處之方則畢竟弊端又復如初此後塗扇紙地勿復純用南原只以一年不可不需用之數往復該邑先爲酌定而價直上下務從優厚據實狀聞永爲定式雖一束紙物毋敢科外擅用則似爲救弊之道故敢此仰達矣上曰卿之所奏深知弊源依此出擧條定式行會如是而雖一葉錢自該邑替當有民邑受弊之端則是罪在道伯自道伯難免重勘至於扇紙之弊又旣如許則其所矯革惟在卜定之撙減而飭令稍久爲弊必當依舊以此一款添錄於暗行御史事目可也出擧條仍命退諸臣以次退出
정조 14년
行都承旨金頤柱病左承旨李祖承坐直右承旨李益運坐左副承旨李晩秀坐右副承旨尹行任坐同副承旨金履翼坐直注書徐有聞仕一員未差假注書鄭文始仕直事變假注書柳師模仕
정조 14년
金履翼啓曰來初一日輪對日次而國忌正日相値頉稟之意敢啓傳曰知道
정조 14년
尹行任啓曰憲府連日監察茶時事甚未安除被論及在外外未肅拜人員卽爲牌招何如傳曰允
정조 14년
李晩秀啓曰卽見濟州牧使李喆模守令邊將薦擧單子則可合三人之三字落漏不書列名之下添書際字俱違格例原單子所當還下送而期限已迫雖不得不捧入事體所在不可無警該牧使從重推考道臣之循例上送亦係不察全羅監司閔台爀推考何如傳曰允
정조 14년
尹行任啓曰卽者副校理金熙朝副修撰李貞運謂有情執陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 14년
傳于李晩秀曰右承旨入侍
정조 14년
李益連啓曰新除授同副承旨金履翼方在罷散中何以爲之敢稟傳曰敍用
정조 14년
刑曹堂上前望單子入之判書沈頤之參判金魯永落點
정조 14년
以忠淸監司啓本道內孝烈人令該曹覆啓施行事傳于李益運曰孝烈登聞率未免相似有司題品難於取捨而觀此狀辭扶餘故縣令金光岳在家盡職立朝盡分超異之跡卓越之行不待邑中人士之輿誦令人不覺欽服何待回啓特令地方官表其閭懷仁三孝童卓行奇哉奇哉道伯亦於行部時訪問招見云爾則實跡可知亦令道伯優給食物所以奬用之方具意見論理狀聞事回諭
정조 14년
金履翼以兵曹言啓曰依下敎刑曹書吏林益平李德熙等各決棍七度金萬誠連爲催促而尙未捉來門鑰已下不得趁卽擧行特敎之下如是稽滯誠不勝萬萬惶恐之意敢啓傳曰知道
정조 14년
金履翼以兵曹言啓曰依下敎刑曹書吏金萬誠決棍七度之意敢啓傳曰知道
정조 14년
李晩秀以刑曹言啓曰依下敎冒投上言於政院罪人咸渭得移送兵曹李奉才嚴刑一次後全羅道康津縣薪智島絶島充軍定配奉才立役之實水工李福伊京畿南陽府徒三年定配竝卽押送之意敢啓傳曰知道
정조 14년
庚戌正月二十七日辰時上御重熙堂右承旨入侍時右承旨李益運假注書鄭文始記注官趙慶遠金鳳顯以次進伏訖上命書傳敎曰左副承旨南鶴聞爲先削職又命書傳敎曰王政所先無出於孝理二字況百歲奉老乎又況曾叨大官乎聞其親病委篤宜許歸覲之路削默罪人金鍾秀放送使之從便看護又命書傳敎曰小有假借人莫誰何卽近日難醫之痼俗向有前右相無於前之干科而名忝本兵者猶且畏他作隻希旨掩跡如許伎倆固不足深責職在言責者無一人出口氣而乃能首先規正疊發於此臺臣之手外面則雖似苟艱其在奬敢言矯俗弊之道宜有別般擢拔之擧前掌令金履翼同副承旨除授又命書榻敎曰進御加減養胃湯前方中去吉更杏仁加便香附一錢五分木香五分藿香減五分人蔘加二分自今日煎入仍命退承史以次退出
정조 14년
行都承旨金頤柱病左承旨李祖承坐右承旨李益運坐直左副承旨李晩秀坐直右副承旨尹行任坐同副承旨金履翼坐注書徐有聞仕一員未差假注書鄭文始仕直事變假注書柳師模仕
정조 14년
李益運啓曰副校理金熙朝副修撰李貞運牌不進罷職傳旨今方捧入而玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 14년
傳于李晩秀曰承旨房仍右承旨爲禮房
정조 14년
吏批有政判書洪良浩參判閔種顯牌不進參議李勉兢同副承旨金履翼進啓曰判書洪良浩參判閔鍾顯竝牌招不進小臣獨政未安何以爲之敢稟傳曰只出緊任以李秉鼎爲大司諫許晊爲司諫徐配修爲校理鄭萬始爲副校理韓光植爲修撰朴宗來爲副修撰宋俊載爲吏曹正郞崔重圭爲佐郞李基慶爲監察金寅爕爲開城經歷張鉉國爲遂安郡守
정조 14년
兵批判書李𡊠病參判李時秀入直進參議洪文泳參知沈晉賢病右副承旨尹行任進副司直單柳戇朴天衡副司正單鄭文始
정조 14년
李晩秀啓曰明日次對兩司當爲進參除被論及在外外未肅拜人員待開門牌招何如傳曰未肅拜人員許遞政官待開門牌招開政差出
정조 14년
金履翼以吏曹言啓曰本曹佐郞崔顯重呈狀內矣身猝得寒感兼以關格達夜叫痛昏倒不省轉側須人時月之內萬無供仕之望趁速入啓遞改云病勢旣如此則不可强令察任今姑改差何如傳曰允
정조 14년
持平兪漢寓疏曰伏以臣顓蒙鹵劣最出人下以年則弱冠甫踰以學則魚魯莫分而前後恩造與天無極自釋褐而屢忝記注自陞六而遍叨淸顯以至出入講製之班長依日月之光奬勵誘掖曲費聖念覆育生成偏厚臣身又況臣父之獲蒙恩資水府之佐貳兩府之兼綰光耀榮寵爲世艶嘆闔門聚首攢祝銘鏤蹈赴湯火有所不辭而第臣老父今年七十有五自來强健無異少壯忽於昨春重患關格之後元氣頓然落陷藥餌未卽收效輾轉沈痼別症橫生初則加減以月計今乃日添一日委身床褥轉動無計寢啖全失精神怳惚手足之麻痺不仁言語之蹇澁難通最是難醫之危症起居之節匙箸之事皆須傍人之力而臣本窮命險釁終鮮兄弟又無姊妹前月孀嫂之喪重貽病中之慼只臣孑然單身周旋扶將於悲疚呻囈之側萬無暫時離捨之望故昨於召牌之下敢生違傲之計蓋亦出於萬不獲已而飭敎繼降義分是懼雖不得不章呈出肅顧此情理斷無抑情供職之勢玆敢冒入文字疾聲呼籲於孝理之下伏乞聖慈天地父母俯賜矜諒亟許鐫削臣職名仍命選部勿復檢擬俾得以專意救護千萬至祝臣於請急之章不宜贅及他說而事在目下不容泯默略此附陳焉向來金鍾秀之捽曳門將誠一無前之變怪伊日出城之行旣是引罪之擧則固宜惶懍斂縮之不暇而乃反盛張氣燄加之於不當加之地致使守卒駭竄都門空虛噫彼大官豈眞不知鎖鑰之嚴符驗之重乎蓋其怙權樹黨人莫誰何逞氣作威世無難事名位已極而不思報效之圖遭遇方盛而每懷背馳之計奰屭之性放恣之習自不覺其隨處闖呈至於令番事而負國蔑法之罪益無所逃矣査啓一出情狀畢露合辭迭發公議可見則付處之典案姑未了而旣許還寢已失太寬竝與門黜而遽命全釋然則罪在貴近法將無所施乎情理自情理典憲自典憲朝家典憲豈因罪人之情理而或爲之撓屈耶臺垣一空尙稽加律之請堂箚再陳未聞開納之盛不料聖明之世乃有比顚倒失當之擧也臣謂亟寢分楝與放送之命俾朝綱肅而國體尊焉省疏具悉昨牌之以在京無故人無端坐違非觀望而何今疏之向前右相如是慘䮕亦非窺覘而何然則昨牌之更招欲見今疏而然乎人臣之罪莫過於妄度而潛伺則爾以年少新進名官甘爲此鄙悖無嚴之習痛駭云云猶屬例語投竄之典不施於如渠撓攘奔馳之輩而何爲然孝理之政豈有大官小官之別聞有篤老病親姑從末勘之未勘爾之姓名令銓曹刋削於仕籍此後歲月爾其屛息縮蟄以保乃祖故相之家
정조 14년
庚戌正月二十八日午時上御重熙堂右承旨入侍時右承旨李益運假注書鄭文始記注官趙慶遠金鳳顯以次進伏訖上命書傳敎曰次對久未爲之再明日齋戒相値明日來會又命書傳敎曰春展謁待月初卽當爲之令該曹以來月初擇日草記又命書榻敎曰王大妃殿進御加味蔘橘茶今姑停止益運曰同罪未敍人隨卽提稟事曾有定式矣同副承旨金履翼今已收敍除職而前校理李冕膺前修撰朴奎淳吳泰賢前副修撰沈能翼方在罷散中故敢此仰達矣上曰敍用可也出擧條仍命退承史以次退出
정조 14년
庚戌正月二十八日申時上御重熙堂坐直承旨入侍時右承旨李益運假注書鄭文始記注官趙慶遠金鳳顯以次進伏訖上命書傳敎曰日前草記欲爲措辭下批而未果全州城內免稅事他道豈有可據之例乎本府以豐沛古地奉安兩殿號事體自有別焉蠲稅一款今雖靳許年年稅額自歸頉摠名實之不相符亦甚矣不必關問諸道自今年特許免稅事分付該曹該道仍命退承史以次退出
정조 14년
行都承旨金頤柱病左承旨李祖承坐右承旨李益運坐直左副承旨李晩秀坐右副承旨尹行任坐直同副承旨金履翼牌不進注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰大司憲尹尙東被論執義洪彦喆掌令南必錫金鼎國持平宋煥箕在外一員未差監察茶時之意敢啓傳曰知道
정조 14년
傳于李益運曰禮房承旨馳詣先農壇奉審摘奸以來
정조 14년
傳于尹行任曰大臣備局堂上引見
정조 14년
以黃海監司狀啓遂安郡守李謙煥罷黜事傳于李晩秀曰日前以罷狀泛然看過今聞道伯事有違格例該倅雖已差代後弊所關不可無論當該道臣從重推考
정조 14년
李益運以弘文館言啓曰本館上番闕直事甚本安今日政新除授玉堂待下批仍卽牌招以爲推移入直之地何如傳曰允
정조 14년
吏批有政判書洪良浩進參判閔鍾顯牌不進參議李勉兢進右承旨李益運進以申應顯爲大司諫趙鎭井爲持平吳泰賢金載翼爲校理李太亨爲副校理崔顯重爲修撰李龜雲申馥爲副修撰曺霖爲刑曹參議金宗赫爲奉常主簿故察訪金宗武贈吏議例兼壬辰節義特贈事承傳故通政崔興遠贈左承旨例兼捧承傳未除職前身死依法典贈職事承傳
정조 14년
兵批判書李𡊠參判李時秀病參議柳焵入直進參知沈晉賢病右副承旨尹行任進副司果單沈能翼金載翼僉知三單許溟張集紹李永喆
정조 14년
備邊司以沈頤之爲平安監司
정조 14년
以曺命楫囚單子傳于李祖承曰罷職放送
정조 14년
傳于李祖承曰同副承旨疏批已下牌招察任
정조 14년
以同副承旨金履翼牌不進罷職傳旨傳于李益運曰只推
정조 14년
尹行任以備邊司言啓曰本司有司堂上有闕代吏曹判書洪良浩差下使之察任何如傳曰允
정조 14년
李益運以議政府左議政意啓曰本府每於歲首觀察使節度使可合人例爲議薦而領議政臣金熤未肅拜限內不得議薦之意敢啓傳曰知道
정조 14년
平安監司鄭昌聖疏曰伏以皇穹默佑吉地有待遷園之大禮利成終天之孺慕冞新以致榮衛受損玉候欠寧幸賴天神扶擁翌瘳有慶臣於遠外焦遑之餘益切忭祝之忱仍念臣百無一肖偏蒙洪造踐歷之踰涯人品之最末聖明之所洞悉前後之所畢暴今不必更事覶縷仰瀆宸聽而惟其感恩之念結轖肺腑忘身之誠期在殫竭凡有除命靡不冒膺顧此西門重寄雖知萬難稱塞猶復强策老劣靦顔匪據歲行且周而才識素暗於機務精力已竭於遲暮尋常應副十顚八九觸處生疣無往非罪論其愆尤合早斥黜而聖度如天曲賜庇覆有罪則涵貸之有過則誨責之倖逭大戾得至今日在臣自處之義豈容憑持寵靈晏然仍冒適値歉荒之秋或近避事之嫌不得言私黽勉苟蹲欲待賑政之畢庶遂解歸之計第緣臣素稟脆弱衰氣易病近塞風氣不倂以南忽自秋冬以來臂膞之酸引肢節之麻木仍成膏肓時或動作輒倩人扶間多呻楚閉戶潛處邑牒民訴每致滯積視聽之半成聾瞽飮啖之全廢朝夕種種不吉之症臣不敢細陳以重猥越之辜莫非臣位極而福過年多而病乘理所必然又何足憂但此重擔在身不卽卸解則歉歲饑氓接濟之道或恐緣臣失所一念及此倍覺添痛方當開賑之始遽陳乞解之章揆之分義雖知萬萬乖當參以事勢誠亦非出獲已苟能可强豈敢自便而至於賑事之設施已有成緖之可按惟我聖上如傷之仁若保之澤何民不被而哀彼呼庚之氓尤軫痌己之念數萬賑穀之特許準請災邑還糴之格外停退旣足以救翳桑之患紓燃眉之急德意所及鵠面咸聳臣亦與榮得以措置列邑守宰擧皆惕息奉承抄譏多少穀物分劃稍定規模佇責成效雖有繼來之人必無難處之憂況今滿朝之彦孰非任事之賢與其委畀病軀或致僨誤毋令移付才能上以弛宵旰西顧之憂下以遂微臣生成之願其在公私豈不萬幸且今陽春已屆巡方不遠省耕察賑俱係時急目下病情萬無自强之力倘不及時移授恐添瘝曠廢務之罪臣不足恤其於民事何伏乞聖慈諒賤疾之毫無假飾察臣職之不可虛縻亟許遞改早賜變通以幸國事以安私分千萬幸甚答曰省疏具悉旣如是難强則所辭尙云晩矣依施
정조 14년
同副承旨金履翼疏曰伏以臣姿性本自鹵劣志氣從以摧沮徼倖一第涯分已濫歷揚三司絲毫莫補薄謫纔還宿硏復叨山藪納汚之恩若偏一身殞結圖報之願銘在才肺而至若名途進取實非臣攸期忽於千萬夢想之外誕垂如愫之音特侈踰衮之褒超臣通政之階授臣近密之職恩敍繼降召牌儼臨聞命之始心魂驚悼少焉而感涕交橫終至於撫躬循省罔知所以自措也假使臣眞有直截之風克殫糾劾之責尙不可以受此隆奬叩此寵擢況臣向日之疏直不過身在臺閣可言之地耳聞大臣犯分之擧略陳數行之語粗效一日之職而亦不能盡意溯論如向後合辭之爲則臣方愧恧之不暇有何言議之足觀乎且伏念罔功之賞人主之所當愼中批之擢聖朝之所稀有而今以格外裶玉之榮擧以加之於無氣力蔑風采之人此豈聖世愼爵賞恢言路之方哉在臣身非不榮且感矣其爲辱名器而玷聖簡者誠非細故再昨天牌之下雖已冒膺一夜禁直之中冞切愧懼玆暴循墻之懇敢冀褫鞶之恩伏願天地父母俯垂矜諒亟賜鐫免以重公器以安私分千萬幸甚答曰省疏具悉爾其勿辭察職
정조 14년
庚戌正月二十九日午時上御重熙堂有司堂上入侍時右副承旨尹行任記事官徐有聞記注官金鳳顯記事官金祖淳有司堂上徐有隣以次進伏訖上命書傳敎曰關西上京守令纔令當日下送嘉山外又有寧遠倅云而方在陰城親側初則欲出代矣更思人甚詳明治必亦然徑遞可惜情理雖如此民事不可不顧使之星火上來仍卽下送後令該曹草記如或遲滯當嚴處以此嚴飭雖以今日大臣筵奏聞之西邑民事極關心此皆邑倅不得其人而民受困苦不奠厥屋蕩析乃已若使前伯能體朝令不堪任不畏法者勿拘文武早卽遞改俾知懲畏則豈有今日之酬應乎且聞於筵奏近日流民多是有土有室之類云卽此尤驗守令之無狀新伯旣命數日內辭朝自到任日銳意着眼於此一款莫恤迎送之弊期有驚動之效今日賓筵僉議多以遣史安集爲說此則新伯行部在卽旬宣之責姑欲專委道臣追當分遣暗行御史以考勤慢然則安集懷保非道伯守令急務乎安集與懷保亦有許多般道理先就土着實戶寧其心界安堵而樂業其要亦在不激不隨勿忘勿助無撓無奪今日撫一戶明日慰一村精誠所及中心感結則雖日撻而求之去寧有散而之四之計乎至若頷顑濱死之民張吻伺哺所望不過升勺之救飢苟能飼之如式賙之從厚知去則死不去則生奚暇旋踵於畦步之外而濟活之道亦必易爲力於還民名以邑宰不能救得邑中民命流離之說至登於筵席西邑謂之無守宰可也最可駭最可痛者山邑守宰也俄者大臣擧條批答及以此傳敎先爲星火行會該道海西之數邑民事無異關西則道伯未知有甚別般措劃而公賑私賑之間迄無登聞亦甚可駭大抵樂歲儲穀所以爲救荒而兩西伯之慳穀如許亦非常情第令廟堂別關嚴飭仍令海伯據實狀聞後卽爲稟處北關事別下傳敎亦卽行會上敎有隣曰民事不可緩須卽刻行會俾無遲滯之弊可也仍命退諸臣以次退出
정조 14년
庚戌正月二十九日酉時上御重熙堂右副承旨入侍時右副承旨尹行任假注書鄭文始記注官金鳳顯記事官金祖淳以次進伏訖上命書傳敎曰北關民事悉委於卿意謂撫摩有方賑貸以時使民不至顚連而流離聞於近日筵席保抱携持自北來者日計十百云秋冬之際困於催科無衣靡室之類轉而之他尙謂之道伯守宰不能盡懷保之責顧今糴政已畢賑事且始實戶可以付還窮民急於就哺而此時流民之甚於歲前豈非理勢事情之外乎苟究其故必有所以纔令廟堂關飭諸道從願還送而卿若悉心殫竭豈有今日之酬應乎卿之事不可但以孤負言其委折爲先據實狀聞仍又嚴飭列邑拔例安集萬有一免罪爲事拘之縶之使不得容措則其害反有甚焉竝以此意知悉若使守宰稍有分數料量則邑中民戶之去留寧有不識不知之理乎知而任他如許守宰何異偶人以此以彼宵旰之憂食息奚安方欲別遣繡行以考卿及守宰向後擧行勤慢須先知悉事下諭于北伯仍命退承史以次退出
정조 14년
行都承旨金頤柱病左承旨李祖承坐右承旨李益運坐左副承旨李晩秀坐右副承旨尹行任坐直同副承旨金履翼坐直注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰大司憲未差孰義洪彦喆掌令南必錫金鼎國持平宋煥箕趙鎭鼎俱在外監察茶時之意敢啓傳曰知道
정조 14년
傳于金履翼曰禮房承旨馳詣宗廟景慕宮奉審摘奸以來
정조 14년
金履翼啓曰卽見忠淸監司權兵使金麟瑞守令邊將薦擧單子則年月不爲踏印有違格例原單子還下送使之改修正上送而奏御文字何等審愼屢次顚錯太欠敬謹事體所在萬萬未安當該道帥臣竝從重推考何如傳曰允
정조 14년
傳于李祖承曰禮房承旨軍士房承旨入侍
정조 14년
傳于金履翼曰政官牌招開政
정조 14년
吏批有政判書洪良浩參判閔鍾顯牌不進參議李勉兢進右承旨李益運進啓曰判書洪良浩參判閔鍾顯竝牌招不進小臣獨政未安何以爲之敢稟傳曰只出緊任以具㢞爲大司憲尹羽烈爲校理沈能翼爲副校理吳載純爲刑曹判書金夢華爲同義禁
정조 14년
兵批判書李𡊠參判李時秀病參議柳焵入直進右副承旨尹行任進以李烷爲備邊郞副司直單鄭昌聖李秉鼎副司果金熙朝柳文養徐榮輔尹光顔徐配修
정조 14년
尹行任啓曰御營大將李漢豐以本廳習陳明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 14년
兵曹口傳政事備邊郞申純都摠都事尹衡東以上相換
정조 14년
傳于金履翼曰坐直承旨入侍
정조 14년
尹行任以備邊司言啓曰龍旗標旗奉持人抄付禁軍節目依下敎撰出別單書入之意敢啓傳曰知道
정조 14년
尹行任以壯勇營言啓曰本營右司右哨軍兵今已準二朔立番來二月初一日放送之意敢啓傳曰知道
정조 14년
庚戌正月三十日辰時上御重熙堂禮兵房承旨入侍時右承旨李益運右副承旨尹行任記事官徐有聞記注官趙慶遠金鳳顯以次進伏訖上命書傳敎曰春展謁先詣太廟次詣南殿次詣景慕宮以此分付各宮展拜當於園幸後爲之展謁日子初三四日間當爲之令該曹知悉擧行又命書傳敎曰園所展拜以來初八日爲之以此分付又命書傳敎曰今番園幸時隨駕營門已有下敎而留陣則禁衛營爲之留營則御營廳爲之弘化門外守摠兩營留陣置之摠戎使只率入直將校及標下軍通化門外朝房依留營將臣例待令晝禁夜巡還宮後退去城外屛門把守依筵敎除之其餘各項擧行竝依項目下敎擧行事今定例堂上及各該營門知悉又命書傳敎曰今番摘奸備邊郞所爲極爲駭然昨日奉命尙無一言未瑩可知當該備邊郞竝令他司另擇相換前校理徐榮輔尹光顔徐配修金熙朝柳文養令廟堂文備郞啓下如有罷散人敍用仍付軍職使卽分遣五部而自願還鄕者外方旣令結糧交付則京外何間在部字內願還本土者令該廳給糧出付畿營次次遞送事分付又命書傳敎曰李判府事領議政留都命退承史以次退出
정조 14년
庚戌正月三十日二更上御重熙堂坐直承旨入侍時右副承旨尹行任假注書鄭文始記注官金鳳顯記事官金祖淳以次進伏訖上命書傳敎曰政官待開門牌招開政又命書傳敎曰朝廷自有格例一或踰越後弊何言邑人之同里居生者呈訐告許而徑置彼隻於落科已非法意況曾經朝官自斷囚禁尤涉疎率除非殺獄寧有如許格例原狀啓纔已措辭還下送而後弊所關不可無處分忠淸監司權亟施罷職之典雖以地方官言之偏聽一邊之訟理擧措極爲駭怪如許守宰難恤還送當該守令先罷後拿又命書榻敎曰進御香砂養胃湯自今日停止仍命退承史以次退出
정조 14년
行都承旨金頤柱病左承旨李祖承坐右承旨李益運坐左副承旨李晩秀坐直右副承旨尹行任坐同副承旨金履翼坐直注書徐有聞仕一員未差假注書鄭文始仕直事變假注書柳師模仕
정조 14년
李晩秀啓曰大司憲具㢞未肅拜執義洪彦喆掌令南必錫金鼎國持平宋煥箕趙鎭井俱在外監察茶時之意敢啓傳曰知道
정조 14년
以大司成李敬一今朔陞補不爲設行禁推傳旨傳于李益運曰遞差前望單子入之待下批牌招察任
정조 14년
大司成前望單子入之李勉兢落點
정조 14년
傳于李祖承曰軍士房承旨入侍
정조 14년
傳于金履翼曰園幸時部字內只設斥堠而伏兵則除之將卒則每夜以休息者輪回事分付
정조 14년
吏批有政判書洪良浩進參判閔鍾顯牌不進參議李勉兢進右承旨李益運進以閔徐配修爲中學敎授顯重爲南學敎授李靖爲西學敎授
정조 14년
忠淸監司望筒傳于李祖承曰以禁推傳旨未下之人擬望如許格例前所未見當該銓官爲先越捧三等政廳進去承旨亦爲推考此望筒勿施更爲擬入
정조 14년
吏批再政以鄭存中爲忠淸監司朴尙春爲結城縣監
정조 14년
刑曹參議前望單子入之李敬一落點
정조 14년
摠管前望單子入之都摠管尹蓍東邊得讓落點
정조 14년
以都摠管尹蓍東牌不進推考傳旨傳于李晩秀曰更爲牌招
정조 14년
庚戌二月初一日巳時上御重熙堂軍士房承旨入侍時右副承旨尹行任記事官徐有聞記注官金鳳顯記事官金祖淳以次進伏訖上命書傳敎曰閣務相妨刑曹判書吳載純許遞又命書榻敎曰刑曹參議前望單子入之待下批牌招察任又命書傳敎曰情勢衆所共知且當劇務備堂洪良浩有司之任減下又命書傳敎曰耆堂及未肅拜摠管許遞前望單子入之待下批牌招侍衛單子修正以入行任曰同罪未敍人隨卽提稟事曾有定式矣前校理柳文養徐榮輔尹光顔金熙朝徐配修旣已蒙敍除職而前副修撰李羲觀前校理李百亨前副校理朴基正前修撰申獻朝前副修撰金熙采李貞運朴宗來俱是同罪之人故敢此仰達矣上曰敍用可也出擧條命退以次退出
정조 14년
庚戌二月初一日申時上御重熙堂坐直承旨入侍時同副承旨金履翼假注書鄭文始記注官金鳳顯記事官金祖淳以次進伏訖上命書傳敎曰園所植木工役已始董飭之節專委園官差員而一念憧憧不敢暫弛各邑植木則各其地方官領來看檢畢植後邑名標識以爲憑考之地而來春解凍後某邑幾株完幾株枯列錄修成冊朔望守僕上來便入啓內龍虎及紅箭門近處珠丘稍接處則勿諉之各邑而監董差員及園官等別般從便質取已種而稀闊處未種而空廣處或密播或加植期有蓊蔚之效分界定限各標園官差員姓名此亦欲知勤慢之意也至於珠丘近處切勿遮弊種植務令闊遠逶迤其他諸處勿令各邑任渠意穿毁園官與差員率金養直諸人仔細審視定其形便而主山案山靑龍白虎留脈處與砂角當以稠密爲主但正案珠砂其餘兩珠及明堂內勿爲植木眼界通暢大抵役夫壯實器械精利然後事半而功倍近以水原一邑言之民在遠村往來積費數日而雇價些略樹木尖細所見之不似姑勿論民豈樂赴而爭先本地方若此果川所納之有名無實卽次第件事果川又若此則外此五邑必皆然矣此在道伯檢飭之如何如是申飭之後無論本地方與六邑若有一毫如前泛忽之弊道伯守令焉逭重勘最是器械不能多數備置以致事功不得極意堅緻勿論巡營與本府設冶別鑄分給後形止後錄狀聞聞有都監用餘物力之劃付園官者令園官差員從便取用而今以錢一千兩內下亦令園官差員分管一以爲植木別貿之需一以爲役夫官人勤勞最多者賞給之用事令畿伯及各該守令園官差員等知悉仍命退承史以次退出
정조 14년
行都承旨金頤柱病左承旨李祖承坐右承旨李益運坐直左副承旨李晩秀坐右副承旨尹行任坐直同副承旨金履翼坐注書徐有聞仕直一員未差假注書鄭文始仕事變假注書柳師模仕
정조 14년
尹行任啓曰卽見黃海兵使尹塾去己酉年秋冬等褒貶啓本則邊將無一人居下殊無嚴明殿最之意推考警責何如傳曰允
정조 14년
李晩秀啓曰合辭方張之時兩司無詣臺之員事甚未安除在外未肅拜人員竝卽牌招何如傳曰允
정조 14년
李晩秀啓曰大司憲具㢞牌不進執義洪彦喆掌令金鼎國南必錫持平宋煥箕趙鎭井俱在外監察茶時之意敢啓傳曰知道
정조 14년
李益運啓曰來初五日朝參日次矣敢稟傳曰停
정조 14년
李益運啓曰文臣製述以何日爲之乎敢稟傳曰旬後更稟
정조 14년
李益運啓曰專經文臣殿講來月更稟事命下矣以何日爲之乎敢稟傳曰與武臣專經講射旬後更稟
정조 14년
傳于李祖承曰禮房承旨入侍
정조 14년
傳于金履翼曰惠堂入侍吏曹口傳政事以李貞運爲高山察訪
정조 14년
兵曹口傳政事副司直單吳載純副司果單李羲觀
정조 14년
以慶尙監司狀啓金山郡民家失火事傳于金履翼曰方春失所可悶令道伯拔例顧助斯速奠接後形止狀聞事回諭傳于李益運曰發遣吏郞諸執事淸齋與否摘奸以來
정조 14년
以領議政金熤看病醫官書啓傳于李益運曰觀此書啓極爲悶慮加減動靜連日仔細啓聞書啓中仍留形止不爲槪及醫官人事未瑩甚矣首醫及當該醫官付過
정조 14년
李益運以弘文館言啓曰新除授校理尹羽烈副校理沈能翼竝卽牌招察任何如傳曰允
정조 14년
李益運以禮曹言啓曰傳曰春展謁待月初卽當爲之令該曹以來月初擇日草記事命下矣太廟永禧殿展謁景慕宮展拜吉日卽令日官推擇則來二月初一日國忌正日初二日初三日拘忌初四日毓祥宮仲朔祭齋戒初五日拘忌初六日初七日國忌齋戒及正日只初八日初九日俱吉云何以爲之乎敢稟傳曰以初四日爲之
정조 14년
李益運以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵以何間擇日乎敢稟傳曰待下敎更稟
정조 14년
李益運以吏曹言啓曰關西上京守令纔令當日下送而寧遠倅方在陰城親側初則欲出代矣更思人甚詳明治必亦然徑遞可惜情理雖如此民事不可不顧使之星火上來仍卽下送後令該曹草記事命下矣寧遠郡守南衡重今日自陰城上來仍爲下去之意敢啓傳曰知道
정조 14년
尹行任以兵曹言啓曰今此顯隆園幸行時各差備驛馬依新頒定例別單書入之意敢啓傳曰知道
정조 14년
尹行任以兵曹言啓曰留都營狀啓例爲付撥而或有時急之事則京畿驛馬待令事曾有定奪矣今亦依此例擧行何如傳曰允
정조 14년
尹行任以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 14년
尹行任以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官徐榮輔今已敍用仍任從事官何如傳曰允
정조 14년
尹行任以御營廳言啓曰本廳前軍色從事官尹光顔旣已敍用仍爲差下使之察任何如傳曰允
정조 14년
李祖承以漢城府言啓曰過期未婚未葬之類分付各部搜訪報來故別單書入之意敢啓傳曰知道嚴飭各部隨卽分給可也
정조 14년
尹行任以刑曹言啓曰因平安監司鄭昌聖狀本慈山府定配罪人等移配事命下矣金宗海文義縣移配湖西罪人所無邑金元才南陽府移配畿沿罪人所無邑僧會英陰竹縣全彦德麻田郡竝移配京畿罪人所無邑金光玉眞寶縣移配嶺南罪人所無邑卽爲押送于各該配所事分付道臣之意敢啓傳曰知道
정조 14년
金履翼以義禁府言啓曰結城縣監韓奎爀拿處事傳旨啓下矣韓奎爀時在任所云依例發遣府拿將拿來何如傳曰允
정조 14년
平安監司沈頤之疏曰伏以皇天眷佑宗祊玉體遄臻康復多日焦遑之餘擧切歡慶之忱而臣入覲前席益不勝攢祝之至嗚呼臣之一身非臣之所自有矣罪累之至難貰也而惟殿下拯濟庇覆之才識之至庸陋也而惟殿下拔擢拂拭之式至今日濫躋崇顯之班猥居機密之地頂踵都歸造化肥髓遍浹恩渥臣情溢辭窮雖不能道得其萬一若其感結罔極之私惟期世世糜粉生死以之而涓埃莫效徒積孤負之罪兜攬踰分每切太盈之懼夫豈有一毫妄想更及於過分之地哉區區此心庶蒙天日之臨燭而忽於千萬夢想之外西藩恩命有隕自天臣始也驚惶終焉抑塞淸淚如泉繞壁達曙誠莫知所以自措也此不但臣之不敢自期人亦未嘗以此擬議於臣身者則天地化育之功雖無所不至而亦安有如今者誤恩之偏紆於臣者乎且臣之南藩納節歲未再周而又叨此非常之命聖朝方岳之任有若非臣莫可者然似此異渥歷數朝端凡有幾人此殆臣履滿招損過福生災將無以卒承生成之大德也況玆西土災荒孔酷民命近止以我聖上如傷之至仁宵旰憂勤丙枕靡安十行惻怛之綸交織於道路懷保奠接之方靡不用其極此時對揚之責專係方伯之得其人而奈之何以若莫重之任畀若無似之身而不少難愼也哉苟使臣貪榮恃寵晏然承當竟不能宣布若保之德意拯濟塡壑之窮命則臣於是時雖萬被誅戮亦何補於國事之狼狽也哉顧臣平日所自矢者惟在於不擇湯火一聽上天則何獨於新命之下乃敢爲飾辭例讓之計而由中之懇不暇緩聲不啻如疾痛之呼父母也恩除纔下繼有特敎臣含恩畏義雖不得不章皇出肅粗伸叩謝而至於因仍冒赴若固有之實非臣義分所敢出也玆敢刳瀝肝血冒死哀籲伏乞天地父母曲垂體諒之恩亟刊臣新除職名回授可堪之人以幸公私不勝大願云云答曰省疏具悉卿其勿辭往欽哉
정조 14년
敎平安監司沈頤之書王若曰箕都重屛翰之任睠彼餘四十州漢廷簡方正之才疇予良二千石暫輟爽鳩之長席遠莅躡獜之舊墟惟卿才猷敏贍性度恬簡處粉署而有煒華要克揚長喉院而受知出納唯允前者薄補於外邑蓋出責備之方內而歷試乎諸司不負委任之意兩湖托藩臬之重久著廉白之名八座躋軒冕之尊尙存儒素之態軍國參務卿豈可以遠離朝著乏才予不欲乎暫捨第玆西關之重鎭政軫北宸之深憂文敎漸渝逖父師八條之化武備宜警接遼野一帶之波錢幣綰轂之鄕奸竇日甚冠蓋結轍之道供頓太煩伊來百弊之多端矧當一方之荐斂山峽偏旱澇之害勢莫禁其流離營邑乖鎭安之方慮或警於竊發藩臣病告適在憂虞之辰賓席周咨誰膺委畀之責惟隨機撫摩之策縱須鍊達之才顧愚公賑濟之方尤貴淸簡之操玆授卿以平安道觀察使兼兵馬水軍節度使都巡察使管餉使平壤府尹卿其祗服寵命毋替令譽凋瘵膏肓若體矜恤之念樓臺佳麗亦豈宴安之時宣化承流付汝八百封界理財殫力活我億兆生靈自餘稟裁厥有常憲於戲三考黜陟公法勿撓於懷金一路澄淸風裁益勵於攬轡行且召矣往惟欽哉故玆敎示想宜知悉知製敎韓光植製進
정조 14년
領議政金熤疏曰伏以皇穹默佑宗祊聖候快復常度臣民慶忭率普同情仍伏念臣跡近城闉而卽丘壑已癈之物名係朝籍而是明時便訣之身身心旣質於神天視聽已斷於當世臣所自處人之處臣不復責之以生人之事者歲云更而月亦屢矣然而飮啄而自同無故疾病而尙此不殊支離一喘頑然見在致使樞府太常職名猶縻心無以自暴身無以自由俯仰慙悼死將難瞑擬申瀝血之愬冀格降監之天而第以自齒具僚唐突崇聽爲懼齎懷未發只自弸結忽此中書重卜之命出自特簡未知殿下何爲而迺有此擧也殿下視臣如子臣事殿下如父者今已十五年于玆而至於一片心地猶有所未盡照燭今乃縻以是職俾不得全其所執此臣所以徊徨抑塞如窮無歸只恨一縷之尙今苟存也一行刀割只將含冤茹憤沒齒自守前後箚啓質之以神明父母矢之以二三其心末又以天經地義雖死亦榮指心而爲言言旣至此更無容他則雖殿下臨以雷霆之威加之鈇鑕之典惟當卽日就死而終不可移易分寸矣臣不忠無狀至頑且迷而秉彝之天生民同得自劃於心如此自誓於言如此況成說於君父之前也又復如此而今忽動於爵祿迫於嚴畏改轍而反步則是負殿下也一行刀割滅死萬萬決不爲此而臣於是抑有所隱痛于中者蓋其所秉者義難奪者志也而殿下不賜揆余之恩竟閟容光之照心焉而莫能仰格言之而未蒙俯鑑古人之一言感君臣固何望而至其血腔苦衷亦不見諒於日月之明爲人臣而未孚於君上抱志事而未伸於當時跼高履厚靡所控告惟自拊膺悲悒不覺聲淚之俱發也噫五字刀割臣無更進之理方命之誅固所不辭何殿下不少回聰使一夫之賤無所容於廣大燾覆之化耶臣二載癃疾近又添篤鬼事將迫日夕俟盡若於未化之前獲承曲體之恩俾得以將此迷執令歸泉下則恐有光於無物不遂之至德盛節而臣亦雖死如生攢手祝聖於九地之下矣上天孔仁至誠必格以殿下至慈至明之德豈不特垂哀愍亟賜諒察也哉嗚呼臣事君無補受恩偏深燭牅於昏蒙袵席於坑窞天地再造河海莫量而今已永斷此生甘作聖世之棄物酬答未效於涓埃號籲徒貽於煩惱臣實辜負臣罪當誅只願來世生生隕結是圖少效犬馬之誠叩首瞻天有隕如瀉伏乞速降威命明正臣罪毋使恩禮由臣而益褻義分由臣而愈壞千萬泣祝臣於日昨又伏承園幸時留都之命藉使臣身非告退之後情有可强之路目下病狀日漸危劇呻頓澌綴㱡㱡欲絶跬步轉動末由自力況今已決此身永謝朝端而反居大臣之列復側任使之末尤非臣今日之所可擬議惟願劃卽變通無至公私兩病焉臣無任云云答曰省疏具悉卿懇每聞卿子之言知卿愼節之尙未向差擬竢少間另致敦勉今見疏辭愼節之外更申封還之啓語卿於此太不知予之本意元輔何等重任今玆重卜積有斟量然而力辭上下相持此莫非予之誠意不能感孚而然自顧歉恧無以爲諭矧今廟堂只有左揆獨賢之勞姑無論民生之顚連而仳㒧奏食之策當與輔相講以卿體國之心此時此任豈欲退避卿雖日上十疏予則惟有必致之思卿須念予慇懃之諭如可强力卽起視事原疏還付史官之行後勿更撰以安予心至於留都之命亦出曲諒尤豈可辭巽竝冀深諒仍傳曰此批答史官傳諭遣御醫仍留看病竢其少間卽爲書啓則更當敦勉以此分付
정조 14년
都摠管尹蓍東疏曰伏以臣受恩最深辜恩最大前後罪負擢髮難贖杜門屛伏分甘沒齒不自意有隕自天以臣爲都摠府都摠管繼而有牌招之命臣惝怳震越以首頓地不覺涕淚之被面也噫臣罪臣自知之萬被誅戮實所甘心每一思惟魂夢猶噩若其專出於無知妄作旣蒙天日之照燭無所事於費辭自明而向來一疏急於陳辯遣辭之際全未詳審反孤曲保之恩重犯罔赦之科律以常憲合被大何何幸聖度如天譴罰不加前席誨責旣嚴且慈臣雖萬萬愚迷豈不感極而知懼於是臣寧欲卽就斧鑕以少贖愆殃而有不能得則恒居而寢食俱忘對人而面目有靦如窮人之無所歸者日月久矣豈料滌瑕蕩垢之私復加省愆待勘之身至有此宿衛新除乎屢召之下不敢違傲雖未免章皇承膺以伸叩謝之忱而因仍供職斷無其望顧今聖候康復展禮在近園所幸行亦已涓吉猥側於陪扈之列獲近於逖違之餘在臣私分榮感極矣而區區情地左捃右摭乃若中間人言之臚列罔非人臣極罪震懍危怖直欲無生憂畏旣積猥越爲悚雖未敢一一對暴其不可厭然放倒揚揚蹲冒則亦決矣玆具短章仰干崇嚴伏乞聖慈天地父母俯賜矜察亟命鐫削臣職名仍治臣瀆撓之罪以肅朝綱以全微諒公私不勝大幸臣無任云云答曰省疏具悉旣覺前疏之失來猶可追卿其勿辭行公